Plaasarbeiderstaking vir eers verby | Maroela Media
Plaasarbeiderstaking vir eers verby
Die staking deur vermeende plaasarbeiders in die Wes-Kaap is vir eers verby, het Cosatu Dinsdagaand gesê.
"'n Ooreenkoms wat Agri SA uiteengesit het, bevat die basis van die ooreenkoms wat die staking tot sy einde bring," het Tony Ehrenreich, provinsiale sekretaris van die vakbondfederasie gesê. "Agri SA, wat die boere verteenwoordig, het hulself hoofsaaklik verbind aan onderhandelings wat van plaas tot plaas gehou gaan word. Vergaderings sal handel oor die eis van R150 per dag en 'n winsdeelskema." Volgens Ehrenreich sal die werkers nou kragtens dié ooreenkoms terugkeer werk toe en kan hulle by enige vakbond van hul keuse aansluit. "Die vakbonde sal met die boere op die onderskeie plase onderhandel."
Indien geen ooreenkoms teen 9 Januarie bereik is nie, sal die werkers weer staak.
"Die ooreenkoms is 'n groot oorwinning vir plaasarbeiders," het Ehrenreich bygevoeg.
Tafeldruifplukkers het in die begin van November in De Doorns begin staak. Hulle het 'n dagloon van R150 en verbeterde lewensomstandighede geëis. Meeste verdien tans tussen R69 en R75 per dag. Die betogings het vinnig na 15 ander dorpe versprei en tot geweld gelei. Twee mense is tydens die gewelddadige staking dood.
Verteenwoordigers van Agri SA, die departement van landbou en vakbonde sal na verwagting die media Woensdag verder hieroor inlig.